
OPĆINA ŽAKANJE

OPĆINSKO VIJEĆE


KLASA: 
URBROJ: 

Žakanje, 
Na temelju članka 19. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), i članka 30. Statuta Općine Žakanje („Službeni glasnik Općine Žakanje“ broj 01/21) Općinsko vijeće Općine Žakanje na __. sjednici održanoj ___________2026. godine donosi

ODLUKU
O SUFINANCIRANJU ČUVANJA DJECE PREDŠKOLSKE DOBI
I. OPĆE ODREDBE

Članak 1.

Ovom Odlukom utvrđuju se korisnici, uvjeti, kriteriji i način ostvarivanja prava na novčanu naknadu za sufinanciranje čuvanja djeteta predškolske dobi zbog nemogućnosti ostvarivanja smještaja u Dječjem vrtiću Pčelica Žakanje ili drugoj predškolskoj ustanovi.

Članak 2.

Ciljevi uvođenja novčane naknade iz članka 1. ove Odluke su:

· pružanje potpore obiteljima u organizaciji skrbi o djeci predškolske dobi,
· ublažavanje posljedica nedostatka smještajnih kapaciteta dječjih vrtića,
· omogućavanje roditeljima lakšeg usklađivanja obiteljskog i poslovnog života,
· poticanje demografske obnove i ostanka mladih obitelji na području Općine Žakanje.
II. KORISNICI PRAVA

Članak 3.

Pravo na novčanu potporu može ostvariti roditelj, skrbnik odnosno posvojitelj djeteta koji ispunjava sljedeće uvjete:

· Dijete je navršilo najmanje jednu godinu života,
· Najmanje jedan roditelj i dijete imaju prebivalište na području Općine Žakanje u neprekidnom trajanju od najmanje jedne godine prije podnošenja zahtjeva,
· Dijete nije korisnik programa dječjeg vrtića, jaslica niti obrta za čuvanje djece,
· Dijete nije ostvarilo mogućnost upisa u Dječji vrtić Pčelica Žakanje zbog nedostatka slobodnih mjesta.
· Oba roditelja odnosno posvojitelja su zaposlena ili je jedan zaposlen, a drugi redoviti student, odnosno oba imaju status redovitih studenata,

· da niti jedan od roditelja odnosno posvojitelja za dijete za koje se ostvaruje pravo na novčanu naknadu ne koristi pravo na rodiljni dopust, roditeljski dopust niti drugo pravo iz sustava rodiljnih i roditeljskih potpora kojim se osigurava skrb o djetetu sukladno posebnom propisu,

· da roditelji odnosno posvojitelji nemaju dospjelih nepodmirenih obveza prema Općini Žakanje, osim ako je odobrena obročna otplata i ista se uredno izvršava.

Iznimno od uvjeta iz stavka 1. točke 5. ovoga članka, pravo na novčanu naknadu za čuvanje djeteta može se ostvariti i za dijete čiji je jedan roditelj odnosno posvojitelj nezaposlen, ako roditelji dokažu da, unatoč poduzetim radnjama, nisu uspjeli osigurati odgovarajuću osobu za čuvanje djeteta te ako Jedinstveni upravni odjel, na temelju dostavljene dokumentacije i utvrđenih okolnosti, ocijeni da postoje opravdani razlozi za odobravanje prava.

Osoba koja čuva dijete može biti član obitelji ili druga osoba od povjerenja koju odaberu roditelji.
Pravo traje do upisa djeteta u prvi razred osnovne škole, odnosno do nastupa okolnosti zbog kojih prestaju uvjeti za njegovo ostvarivanje.
Ako dijete tijekom korištenja prava bude upisano u dječji vrtić, jaslice ili obrt za čuvanje djece, pravo na novčanu naknadu prestaje danom upisa.
Ako dijete ostvari pravo upisa u dječji vrtić, a roditelji to pravo bez opravdanog razloga ne iskoriste ili tijekom pedagoške godine odustanu od korištenja vrtića, ne mogu ostvariti pravo na novčanu naknadu iz ove Odluke.

III. VISINA POTPORE

Članak 4.

Visina novčane naknade iznosi 354,98 eura mjesečno.

Naknada iz stavka 1. ovoga članka isplaćuje se iz Proračuna Općine Žakanje na račun osobe koja skrbi o djetetu.

IV. POSTUPAK OSTVARIVANJA POTPORE

Članak 5.

Postupak za ostvarivanje prava na novčanu naknadu pokreće se na zahtjev roditelja odnosno posvojitelja.

Zahtjev se podnosi Jedinstvenom upravnom odjelu Općine Žakanje na propisanom obrascu.

Uz zahtjev se prilaže:

· za dijete:
· dokaz o prebivalištu,
· rodni list ili izvadak iz matice rođenih.

· za roditelja odnosno posvojitelja:

· dokaz o prebivalištu,
· elektronički zapis o radnopravnom statusu ili potvrda o statusu redovitog studenta,
· potvrda Dječjeg vrtića Pčelica Žakanje da dijete nije ostvarilo pravo na upis zbog nedostatka kapaciteta

· izjava da niti jedan roditelj ne koristi prava iz članka 3. stavka 1. točke 6. ove Odluke.
· za osobu koja čuva dijete:
· preslika osobne iskaznice,
· potvrda o IBAN računu,
· vlastoručno potpisana izjava o prihvaćanju skrbi o djetetu,

Jedinstveni upravni odjel može po službenoj dužnosti pribaviti podatke iz službenih evidencija kada je to moguće.
Pravo na novčanu naknadu ostvaruje se od prvog dana mjeseca koji slijedi nakon mjeseca u kojem je podnesen uredan zahtjev.

Članak 7.

Na temelju podnesenog zahtjeva Jedinstveni upravni odjel provodi postupak utvrđivanja ispunjavanja uvjeta te donosi rješenje o ostvarivanju prava.
Članak 8.

Roditelj odnosno posvojitelj dužan je Jedinstvenom upravnom odjelu prijaviti svaku promjenu koja utječe na ostvarivanje prava iz ove Odluke u roku od osam dana od nastanka promjene.

Članak 9.

Jedinstveni upravni odjel ovlašten je tijekom korištenja prava provjeravati ispunjavaju li korisnici i osoba koja čuva dijete uvjete propisane ovom Odlukom te izvršavaju li se ugovorene obveze.

Ako se utvrdi da su podaci na temelju kojih je pravo ostvareno bili netočni ili da korisnik više ne ispunjava propisane uvjete, donijet će se rješenje o prestanku prava te će se korisnik obvezati na povrat nepripadno isplaćenih sredstava.
Općina ne preuzima odgovornost za odnos između korisnika i osobe koja čuva dijete, već isključivo isplaćuje novčanu potporu pod uvjetima propisanim ovom Odlukom. Korisnici su odgovorni za odabir osobe kojoj povjeravaju dijete.
V. PRIJELAZNE I ZAVRŠNE ODREDBE

Članak 10.

Sredstva za provedbu ove Odluke osiguravaju se u Proračunu Općine Žakanje, Program 1015 Unapređenje predškolskog odgoja i obrazovanja, Aktivnost 101501 Sufinanciranje predškolskog programa u ustanovama izvan Općine Žakanje
Članak 11.

Ova Odluka stupa na snagu osmoga dana od dana objave u „Službenom glasniku Općine Žakanje“.
PREDSJEDNIK

OPĆINSKOG VIJEĆA
Mladen Bahorić

